### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Der er en generel mangel på idræts- og fritidsfaciliteter i det meste af [adresse]. Befolkningsudviklingen medfører samtidig et stigende behov for udbygning af idræts- og fritidsfaciliteter både i helt nye bydele og ved fortætning i eksisterende byområder. Historisk set er investeringerne i idrætsfaciliteter i [adresse] ikke fulgt med væksten i befolkningstallet, og det gennemsnitlige idrætstilbud pr. borger er løbende blevet mindre.

I forbindelse med den 10-årige investeringsplan i Budget 2021 blev der afsat flere midler til idræts- og fritidsfaciliteter. Anlægsmidlerne modsvarer dog ikke den store efterspørgsel efter nye faciliteter i [adresse].

Efterspørgslen på idræts- og fritidsfaciliteter kom bl.a. til udtryk i 2021 i forbindelse med den seneste udmøntning af Puljen til Idrætsfaciliteter. Her blev der udmøntet omkring 48,7 mio. kr. til nye idrætsfaciliteter med ansøgninger til projekter med en samlet anlægsudgift for omkring 650 mio. kr.

Prisstigninger

Der opleves store prisstigninger på byggeomkostninger. Det påvirker både de kommunale anlægsudgifter og udgifterne til de foreningsejede anlægsprojekter. Der er således behov for en højere grad af kommunal finansiering, hvis projekterne skal kunne realiseres.

Specialfaciliteter

Forligskredsen blev i august 2021 enige om en udmøntningsstrategi for de 10-årige anlægsmidler, der beskriver, at midlerne fordeles til selvejende basisfaciliteter, kommunale basisfaciliteter og outdoorfaciliteter. Der er udover basisfaciliteter dog også et behov for at etablere større bystrategiske projekter og specialfaciliteter. Nedenfor er eksempler på konkrete projektforslag på specialfaciliteter:

- Ny skøjtehal: ca. 70-110 mio. kr.

- Indendørs cykel-velodrome: ca. 70-100 mio. kr.

- DGI Sundhedstårn: ca. 70-80 mio. kr.

- Svømmehaller: ca. 50-60 mio. kr.

- Sport 8000C (Hal i [adresse]): ca. 60-70 mio. Kr.

Outdoor

Borgerne i [adresse] har indsendt mere end 250 forslag til nye outdoor faciliteter i byens rum og kommunens naturområder. Der var forslag fra samtlige lokalområder. Det viser noget om både den efterspørgsel og det potentiale, som kan forløses i kommunens nye outdoorstrategi, hvis der samlet er flere anlægsmidler til idræts- og fritidsfaciliteter.

Radikale Venstre foreslår, at den samlede ramme til idræts- og fritidsfaciliteter hæves med 30 mio. kr. om året.

Det foreslås endvidere, at der afsættes midler til konkrete større specialfaciliteter.